LISA 1

Käskkirjale nr …

….07.2018

**Kaitsealaste magistritööde 2018. aasta stipendiumikonkursi teemad**

1. **Kaitseväes omandatud juhtimiskogemuse rakendamine igapäevases elus** (võimalik kaasjuhendaja Antek Kasemaa Kaitseväe Ühendatud Õppeasutustest)

Kaitseväes ja Kaitseliidu koolitatakse igal aastal sadu juhte üksustele, kuid hetkel ei ole teada, millist kasu omab ajateenistuses omandatud/kogetud juhtimiskogemus hilisemas elus. Uuringu eesmärgiks on leida ajateenistuses kogetud juhtimisalase õppe, praktika jms rakendusvõimalused väljaspool Kaitseväe konteksti. Selline kaardistus annab võimaluse edukamalt kujundada ajateenistuses pakutavat selliselt, et see omaks suuremat tähendust ka hilisemas elus või teenistuses. See omakorda annab võimaluse motiveerida kutsealuseid ajateenistusse astuma ning muuhulgas valima juhi rolli, näidates selgeid seoseid hilisema tööeluga. Töö tulemusena tekib sisend teadusprojekti „Sõjaväeliste juhtide arendusprogrammi 2016-2022“.

1. **Sotsiaalselt soovitav vastamine Kaitseväe personalivaliku testipaketi näitel** (võimalik kaasjuhendaja Antek Kasemaa Kaitseväe Ühendatud Õppeasutustest)

2017. a Kaitsevägi arendas koostöös Tartu Ülikooliga personali tõhusaks valikuks testide paketi (Konstabel & Kolnes, 2017), mis koosneb viiest osast: isiksuse omadused, vaimsed võimed, teenistushuvid, situatsioonitaju ja enesetõhusus. Samuti kaitsti KVÜÕA-s lõputöö (Maiste, 2018), mis piloteeris sotsiaalselt soovitava vastamise indeksi loomist testipaketis sisalduvale isiksuse omaduste testile. Uuringu eesmärk on piloteeritud ideed edasi arendada ning laiendada lisaks isiksuse omaduste küsimustikule ka teistele paketis sisalduvatele testidele. Töö tulemusi oleks võimalik kasutada testipaketi tulemuslikuks rakendamiseks Kaitseväe personalivalikul.

1. **Kas ja kuidas mõjutab ajateenistuse alustamine üheskoos klassikaaslastega nende kohanemisvõimet ja motivatsiooni teenistuse ajal ning valmisolekut jätkata hiljem karjääri tegevteenistuses?** (kaasjuhendaja Kaitseministeeriumi kaitseväeteenistuse osakonnast)

Senised uuringud on näidanud, et sobivaim aeg ajateenistusse astumiseks on peale gümnaasiumi lõppu, kuna noored on selles etapis kõige parema tervise ja füüsilise võimekusega. Samuti on uuringud näidanud, et ajateenistuse esimesed kolm kuud, mil toimub sõduri baaskursus, on kutsealustele kõige kriitilisem periood, kuna järsust keskkonnavahetusest ja uuest sotsiaalsest võrgustikust tingitud stress peegeldub otseselt ajateenijate rahulolus, väljaõppe edukuses ning üksuse üldises koostöövõimes. Uuringu eesmärk on selgitada välja Eesti keskkooliastme noorte hoiakud väljavaate suhtes täita kaitseväekohustus koheselt peale gümnaasiumi lõpetamist ning kuivõrd mõjutaks neid hoiakuid võimalus alustada teenistust koos klassikaaslastega ühes väeosas ja rühmas. Sellest lähtuvalt, analüüsida antud lahenduse mõju ajateenijate kohanemisvõimele, motivatsioonile ning õppeedukusele juba teenistuse ajal.

1. **Teadmusjuhtimine Kaitseväes: hetkeseis ja arenguvõimalused** (võimalik kaasjuhendaja Ivar Janson Kaitseministeeriumist)

Teadmus on organisatsiooni strateegiline ressurss, mis võimaldab igal inimesel organisatsioonis teha parimaid otsuseid, mis lähtuvad parimatest praktikatest ja kogetud õpitundidest. On teadatuntud fakt, et sõjaväed õpivad kõige tõhusamalt just sõja tingimustes. Ehk siis, rahuaegne teadmusjuhtimine peab tagama, et oma inimeste (sõja)kogemused kapitaliseeritaks järgmise sõjalise konflikti edukaks lahendamiseks. Seega, sõjalisest vaatest, teadmusjuhtimise tulemuslikkus on otseselt seotud järgmise konflikti lõpptulemusega. Kaitseväes on tõhus teadmusjuhtimine veel eriti oluline, kuna organisatsiooni iseärasustest tingituna (personali kiire rotatsioon, geograafiline killustatus), ei kandu inimeste kogemused tihtipeale edasi nende ametijärglastele. Uuringu eesmärk on analüüsida kuidas toimub hetkel Kaitseväes ja Kaitseliidus teadmuse loomine, hõive, avastamine, jagamine ja rakendamine ning millised tehnoloogiad ja mehhanismid toetavad seda protsessi. Analüüsist lähtuvalt saab kaardistada süsteemi kitsaskohad ning pakkuda välja lahendusi lünkade täitmiseks.

1. **Kaitseministeeriumi valitsemisala kui ihaldusväärseim tööandja? (**kaasjuhendaja Kaitseministeeriumi personali- või kaitseväeteenistuse osakonnast)

Kaitseministeeriumi valitsemisala, kui tööandja, on silmitsi demograafilistest protsessidest (ühiskonna vananemine, töökäte nappus) ja töö iseloomu muutustest (tööjõuturu osalejate ettevalmistuse ja kompetentside ebakõla) tingitud väljakutsetega ametikohtade täitmisel. Uuringu eesmärk on teha ettepankuid tulevikku suunatud juhtimisotsuste tegemiseks, mis lähtuksid poliitilistest, strateegilistest, tehnoloogilistest, demograafilistest jms trendidest, võtaksid arvesse Kaitseministeerium valitsemisala töökorralduse iseärasusi ja võimaldaksid valitsemisalal ka tulevikus püsida tööturul kui esitööandja.

1. **Kaitseväelase individuaalvarustuse taaskasutus ringmajanduse eesmärgil** (võimalik kaasjuhendaja kol-ltn Indrek Lilleorg või Marika Müür Kaitseväest)

Kaitseväes muutub aastas keskmiselt 30-50 tonni individuaalvarustust kasutuskõlbmatuks, mis antakse üle jäätmekäitlejale ja mille eest tasub Kaitsevägi. Teadaolevalt suunatakse kogutud jäätmed põletusse ning toodetakse energiat. Mõistlikum oleks suunata nimetatud varustus taaskasutusse, säästes sellega loodusressursse ning Kaitseväe eelarvelisi vahendeid. Uuringu eesmärk on leida lahendusi individuaalvarustuse taaskasutamiseks, lähtudes varustuse valmistamisel kasutatud materjalide erinevast keemilisest koostisest. Samuti teha ettepanekuid kehtivat õiguslikku regulatsiooni muutmiseks, võimaldamaks Kaitseväel suunata rohkem individuaalvarustus taaskasutusse.

1. **Roomikutel rasketehnika poolt aktiivses kasutuses olevate teede elutsükli mudel Eesti tingimustes** (võimalik kaasjuhendaja Kristjan Õim Kaitseministeeriumist)

Seoses liitlaste väeüksuste suurendatud kohalolekuga Eestis ja meie endi väeüksuste mehhaniseerimise programmidega, liigub Kaitseväe linnakutes ja harjutusväljadel arvestataval hulgal roomikutel rasketehnikat. Sellega seoses on märgatavalt tõusnud olemasolevate teede koormus ja kulumine. Kuna enamus roomiktehnika poolt kasutatavaid teid kuulub just Kaitseministeeriumi valitsemisalasse, vastutab Kaitseministeerium ja tema allasutused nende teede arendamise ja haldamise eest. Uuringu eesmärk on leida majanduslikust ja väljaõppe vaatest lähtuvalt optimaalne teede elutsükli mudel. Uuringu tulemusi saaks rakendada tulevikus Kaitseväe taristuprojektide tehniliste nõuete koostamisel.

1. **Kaitseväelase välivormi komplekti analüüs ja parendus** (võimalik kaasjuhendaja kol-ltn Indrek Lilleorg või Marika Müür Kaitseväest)

Hetkel Kaitseväes kasutusel oleva välivormi materjali vastupidavus ei ole piisav ja selle mudeli funktsionaalsus vajab parendamist. Teiste riikide praktikast võib välja tuua näiteks putukavastase kaitsega, permetriiniga, immutatud kanga kasutamine välivormides. Uuringu eesmärk on leida välivormile vastupidavam põhimaterjali, funktsionaalsem lõige ja vastus küsimusele, kas kasutada permetriiniga töödeldud kangast või mitte. Viimane küsimus vajab terviseriskide hindamist.

1. **Mobilisatsioonid Vabadussõja ajal** (kaasjuhendaja Eesti Sõjamuuseumist)

Vabadussõja-aegne mobilisatsioon oli esimene Eesti mobilisatsioon. Selle käik koos eelnenud poliitiliste otsuste, õigusaktide, läbi viinud asutuste, probleemide, propaganda ja tulemuste analüüsiga on detailsemalt läbi uurimata; samuti on vähe teavet sõidukite, hobuste jm sõjapidamiseks vajalike vahendite mobilisatsiooni kohta. Oluline on aga fakt, et enamik mehi 20. sajandil Eesti territooriumil peetud sõdades on alati mobiliseeritud. Seega nende mobilisatsioonide käigus saadud kogemused, nii positiivsed kui negatiivsed, on ajatu väärtusega. Uuringu eesmärk on luua üldistav ülevaade Vabadussõja-aegsetest mobilisatsioonidest koos õigusaktide, korralduste ja käskude, aga ka logistika ja varustuse ning tulemuste analüüsiga.

1. **Tagalajulgestus Vabadussõja ajal** (kaasjuhendaja Eesti Sõjamuuseumist)

Eesti riigikaitseasutused viivad oma traditsiooni tagasi kas Vabadussõja aega või koguni 1917. aastal moodustatud rahvusväeosadeni. Kui Vabadussõja-aegsete sõjaväeüksuste ajalooga uurimisega on juba tegeldud, siis tagalajulgestus alates korra tagamisest kuni mässude ja kommunistliku õõnestustegevuse mahasurumiseni välja on sõjaväelisest seisukohast vaadelduna üldistamata ja kohati ideologiseeritud. Tagalajulgestuse eesmärgiks Vabadussõja ajal oli osaliselt ka võitlemine ohtudega, mida moodsas kõnepruugis nimetatakse hübriidohtudeks. Uuringu eesmärk on anda üldistav ülevaade tagalajulgestusest Vabadussõja ajal alates kehtinud seadusandlusest ning ülevaatest üksustest ja asutustest, mis tagalajulgestuse eest vastutasid, kuni nende poolt läbi viidud operatsioonide ja aktsioonideni. Samuti kohtukorraldusest alates välikohtutest kuni sõjakohtute ja tsiviilkohtuteni tagalajulgestusega seonduvalt.

1. **Reinforcement versus forward presence as deterrence strategies in the Baltic region** (võimalik kaasjuhendaja Tony Lawrence Rahvusvahelisest Kaitseuuringute Keskusest)

NATO's response to a growing threat from Russia has been to deploy the enhanced Forward Presence (eFP) to the Baltic states and Poland; eFP is sized as a tripwire force rather than a defensive force and has a limited set of capabilities available to it. The US, meanwhile, has put greater resources into its European Deterrence Initiative, concentrating more sizeable forces and equipment in Poland, or further west in Europe. In the event of a crisis in the Baltic states, NATO/the US would need to reinforce the region. What is the military, political, economic etc logic behind these approaches? Could deterrence be increased through other approaches? The goal of the research would be to evaluate possible Allied approaches to ensuring deterrence in the Baltic region. As a result Estonia would have greater understanding of the factors influencing current approach and necessary support for development of arguments to advocate policy changes.

1. **Kõrgemad riigikaitsekursused alates 1999: sisu, kuulajaskond ja areng** (võimalikud kaasjuhendajad Dr. Ivo Juruvee ja Madis Mikko Rahvusvahelisest Kaitseuuringute Keskusest)

Seoses järjest kasvava tähelepanuga ühiskondliku kerksuse tagamise tähtsusele, on nii NATO-s, EL-s kui teiste partnerite hulgas on tõusnud huvi Eesti Kõrgemate Riigikaitse Kursuste (KRKK) kui eduloo vastu. Vaatamata suurtele praktilistele kogemustele nende kursuste läbiviimisel, hetkel puudub akadeemiline teadmus selles valdkonnas, mida oleks võimalik edasi anda. Uuringu eesmärk on saada kvantitatiivne ja kvalitatiivne ülevaade KRKK kuulajaskonna ja sisu dünaamikast alates nende alustamisest 1999 aastal ning asetada see teiste riikide (nt Soome, Prantsusmaa, Leedu, Gruusia) sarnaste kursuste konteksti.

1. **Eesti riigikaitse haridusmudeli ja -süsteemi arendamine lähtuvalt riigikaitse laiast käsitlusest** (võimalik kaasjuhendaja Ramon Loik Rahvusvahelisest Kaitseuuringute Keskusest)

Vaatamata riigikaitse laiale käsitlusele, on Sisekaitseakadeemia (SKA) ja Kaitseväe Ühendatud Õppeasutuste (KVÜÕA) õppekavad omavahel sidumata ning tsivilistidele jagatakse väheseid teadmisi militaarvaldkonnast ja vastupidi. Uuringu eesmärk on selgitada välja võimalused SKA ja KVÜÕA õppekavade sidustamise ja arendamise võimalused lähtudes muutunud julgeoleku- ja õiguskeskkonnast, laiapindse riigikaitse vajadustest ja teiste riikide kogemusest. Uuringu käigus tehtud soovitusi saab kasutada riigikaitse haridusmudeli arendamiseks, mis tagavad efektiivsema hariduse samade ressursside juures.

1. **Euroopa Liidu strateegiline autonoomia** (kaasjuhendaja Kaitseministeeriumi NATO ja Euroopa Liidu osakonnast)

Euroopa Liit on viimasel kümnendil oluliselt tõstnud oma rolli kaitse- ja julgeolekuvaldkonnas ning seda demonstreerivad mitmed sellealased algatused (EUGS, PESCO, EDF jne). Neid algatusi põhjendades tõstetakse esile just Euroopa „strateegilise autonoomia“ tähtsus. Samas on sellele mõistele omistatud väga erinevaid tähendusi nii liikmesriikide ning ka kolmandate riikide poolt (nt USA). Uuringu eesmärk on analüüsida „strateegilise autonoomia“ mõiste erinevad tähendusi, selle vajadust ja realistlikkust Euroopas ning selle võimalikku mõju Eestile ja Euroopa Liidu välissuhetele.

1. **Mobiilsidel põhineva asukohapõhise teavitussüsteemi lahendused ning nende kasutamise võimalused Eestis julgeoleku ja turvalisuse tagamisel** (kaasjuhendaja Kaitseväest või Kaitseministeeriumist kaitseinvesteeringute osakonnast)

Kaitseväe harjutusalad on üldiselt avatud tavakodanikele ajal, mil laskeharjutusi ei toimu. Laskmiste ajal võetakse kasutusele mitmesuguseid mõistlikke meetmeid, et tagada laskmiste ohutus, kuid samas on alati risk, et ohualal viibib keegi kõrvaline isik. Ohu minimaliseerimiseks võiks Kaitsevägi täielikult piirata igasuguse ligipääsu harjutusalale, kuid see ei oleks mõistlik tsiviil-militaarkoostöö seisukohalt kui ka rahaliselt. Mobiilsidel põhinev asukohapõhine teavitussüsteem on hetkel, võrgu tehnoloogilisi lahendusi arvestades, tehtav, kuid kitsaskohad ilmnevad just positsioneerimise täpsuses ja piirangutes, mis tulenevad kehtivast õigusruumist. Samas, taoline lahendus oleks vajalik ka mitmesuguste teiste riigikaitseliste ja sisejulgeolekuga seotud ülesannete täitmiseks (nt inimeste teavitamine õppuste aladest, piiritsoonist, kriisialadest jne). Uuringu eesmärk on uurida Eesti riiklike institutsioonide vajadusi, tehnoloogilisi võimalusi ning õigusruumist tulenevaid piiranguid mobiilisidel põhineva asukohapõhise teavitussüsteemi ülesehitamiseks.

1. **Kaitsevaldkonna pildikeele arendamise võimalused vastavalt noorte sihtgrupi meediatarbimise trendidele (**võimalik kaasjuhendajaAndres Sang Kaitseministeeriumist)

Noored on kaitsevaldkonna kommunikatsioonistrateegia üks olulisemaid põhisihtgruppe. Samas on nende meediatarbimine oluliselt erinev vanematest sihtgruppidest, hõlmates rohkem sotsiaalmeedia erinevaid platvorme ning nende huvi meediasisu vastu on oluliselt teine. Sotsiaalmeedia on eelkõige visuaalne meedia, loeb pildikeel, mis võib oluliselt erineda traditsioonilistest käsitlustest. Kaitsevaldkond ei suuda praeguste lahendustega olla noortele piisavalt atraktiivne infoedastaja. Uuringu eesmärk on selgitada välja, milline meediasisu kõnetab kõige rohkem Eesti noori (10-18a, võib jaotada väiksemateks alagruppideks) ning mida peaks kaitsevaldkond muutma oma meediasisu tootmises, et kõnetada rohkem seda sihtgruppi. Uuringu tulemused võimaldaksid noori tulemuslikumalt informeerida kaitsevaldkonnas toimuvast, läbi sihtgrupile meeldiva ja arusaadava visuaalse keele.